Agama Adat Iban dalam Politiesme
Tusun Ke-49 MANANG ENTAYANG NINGA munyi nya Raja Baya lalu nanyaka upah Manang Entayang ke belian. Manang Entayang madah kediri enda beupah, amat ga orang ke sakit nya gerai, nya mih upah iya. Ninga munyi nya Raja Baya nyau nyintak seput iya, laban berundingka pemanah ati Manang Entayang. Iya enda nemu jalai malas pemanah Manang Entayang ke udah ngeraika anak iya. Nya alai iya enda berunding panjai agi, tang tak lalu nyuaka guchi siga ngagai Manang Entayang.       “Guchi lama kami tu bai nuan. Guchi tu tau nyadika pengaruh besai. Nuan mih ngibun guchi tu, laban nuan ga enda begunaka upah bukai. Aku nemu di menua kita din endang mayuh  munsuh. Tang ngena pengaruh guchi tu nuan tau nyaga menua kita ari langgar munsuh, lalu kita enda alah laban munsuh. Sebarang orang ke bisi jai ati deka ngelanggar tauka deka ngalahka menua kita, semina nuan ngirah guchi tu aja, enda ibuh ngena duku, ngena sangkuh, mati lus mih orang. Barang sapa nangkin guchi tu enti lebuh ngayau, kayau iya meseti labur. Nyadi guchi tu enda tau dikena ngayau dua kali dalam setaun, tang kita tau berunsut ngena ai iya, ambika kita kebal sereta kering. Enti kita nyerang munsuh dua kali dalam setaun, ngena guchi tu, serang kita sabau, lalu bala kita deka rusak,” pia ku jako Raja Baya.           Nyau getar-getar jari Raja Baya lebuh iya nyuaka guchi nya ngagai Manang Entayang, laban tekelalu sayau, tang laban nadai jalai bukai dikena iya malas pemanah Manang Entayang. Tembu nya, Manang Entayang pan lalu dianjung orang pulai ngagai rumah sida empu. Guchi ke diberi Raja Baya ngagai Manang Entayang nya agi diibun orang di Nanga Delok, kira pudik sehari ari pasar Lubuk Antu. Cherita tu dijangka amat, laban maya menua agi kudi kelia, bala Rajah bisi mudik ngayau ke menua Delok kena 9 Jun 1902.  Kayau Rajah maya nya sabau, laban mayuh bala Rajah mati sakit apin sida datai ba endur ke deka diserang. Kayau nya suba ke dikumbai orang Kayau Buntu tauka Kayau Lus – “Cholera Expedition”.         Nangkanka nya, bisi sekali bala orang Batang Ai mansang nyerang Kubu Lubuk Antu. Sida dijangka bisi mai guchi ke ulih Manang Entayang, lalu lebuh nya bala sida ulih ngalahka kubu Lubuk Antu. Pengawa nya nyadi dalam taun 1942, maia pegai Jepun kelia. Ensepi diri ulih ngalahka kubu Lubuk Antu, dia bala sida nya nguji deka ngalah ka kubu di Engkelili. Laban tuai sida endang orang ke berani sereta tajam ati, ari nya sida enda ingatka penti pengaruh guchi nya.            Sida endang ngadang diri ulih ngalah ka kubu Engkelili, laban kubu Lubuk Antu ke besai agi udah ulih dialahka sida iya. Tuai ke deka nguluka sida maya nya, iya nya niang Pengarah Jimbun. KENYAP ENDA MANAH Tang lebuh sida nyerang kubu Engkelili, Jimbun enda enggau laban bisi kenyap enda manah. Nambahka nya, burung sida iya pan bisi salah. Lemai sebedau sida deka nurun, guchi nya diisi iya enggau ai, laban begunaka ai iya nya dikena bala sida berunsut. Tang diabas iya pagi siti, peda guchi tak langkang, nadai agi ai setitik. Lebuh nya suba, kubu Engkelili enda ulih alah bala sida iya, nyangka laban sida iya deka mai pengaruh nya ngayau lebih ari sekali dalam setaun. Semua endur ke bisi kena sebut dalam cherita tu agi bedau mengkang nyentuk ke sehari tu. Baka lubang batu ke alai Manang Gelanyang mangun Manang Entayang agi meruan, lalu tubuh Manang Gelanyang ke nyadi batu agi meruan dugau-dugau ba puak ai. Batu nya dikumbai orang “Batu Manang”, lalu endur nya ari ulu Wong Mutan mimit. Baka Pendam Serakup ke endur numbakka apai seduai indai Manang Entayang agi meruan nyentuk ke sehari tu. Endur pendam nya diatu ba pala Lubuk Wong Mutan. Pia mega, enti orang menua nya bisi tepedaka baya, sida lalu nyampi munyi tu ; “Kami tu uchu Manang Entayang, anang ngachau anang ngeregau kami,” pia ku munyi sampi sida. Enti nyampi munyi nya, iya agi kelia, baya endang sigi enda ngachau mensia, nyangka baya agi ingatka anak raja sida ke diidupka Manang Entayang.        Tibak cherita Manang Entayang di atas nya, nunjuka “spiritual practice”  bemanang nya endang siti ari pengarap agama Adat Iban ari dulu kelia. Diatu taun 2020 pengawa tu mega agi dikemeranka bansa Iban taja makin kurang-sekurang.  MANANG TAJAU Manang Tajau, nya semina ensumbar Manang William Entering Anak Berarai ti dirandau aku maya iya belian di menua Kanowit. Kenu ku iya, pelian ti dikumabi iya, “Pelian Sua Tinchin” nya sebengkah pelian kena ngaduka penusah orang ti agi idup nya dikachau, semengat orang ti udah mati; reti nya sebayan mengkang bekaul lalu ngachau mensia di dunya tu. Nitihka, penerang ti diberi siku indai orang ti dipelianka Manang Tajau nya, apai iya ti udah parai lebih setaun ke udah selalu ngiga iya ba rumah panjang lama sida di Serian.         Pelian Manang Tajau malam nya berengkah enggau pengawa nirika pagar api ba tengah ruai orang ke beliannya. Pagar api nya digaga ari seigi benda (tajau) ti endur sebatang uluh, sebatang kayu bediri nyentuk ke sadau, lalu di sengkabung  ngena pua kumbu. Ba tiang pagar api nya mega disangkingka pekayan, raga tauka uyut.       Sebedau belian, Manang Tajau pan berengkah miring: piring ti disediaka Manang nya piring lapan tiga iti, lalu siti Piring tujuh dalam pagar api nya. Kelimpah ari piring, Manang mega nguna buah lada, minyak, bawang putih, telu manuk kuning ti diiri iya ngena ai ubat (pengaruh). Utai tu tadi dikena Manang ngunsut tubuh orang ke dipelianka iya nya.     Udah tembu miring, Manang pan miring lalu besampi minta bantu yang iya, ngibun anak mensia ke dipelianka iya nya. Udah bebiau,  besampi Manng pan beserayung enggau pua kumbu lalu bejalai ngelingi pagar api sambil megai dua bilah duku. Duku nya tadi disatupka iya awakka bemunyi kena iya ngangauka semengat. Udah dua tiga kali ngelingi pagar api nya, Manang pan duduk lalu nudung diri empu ngena pua kumbu. Maya nya iya luput lalu asai ke terengkah ba menua bukai ti disebut dunya sebayan. Maya nya Manang ulih nangkap lalu mai semengat mensia ke dunya tu. NAMAKA SEMENGAT      Udah ngeleda luput, Manang pan namaka semengat ngagai orang ti sakit nya. Udah tembu namaka semengat, orang ti sakit nya pan diunsut iya ngena ai ubat (pengaruh). Tembu nya, Manang pan muai sepingai piring lapan ba ujung bilik ke pemakai antu ti ngachau orang ti sakit nya. Udah tembu muai piring, Manang pan magar orang ti sakit ngena sampi iya ba mua pintu.      Nganti ke makai salau malam nya, orang ti empu pengawa belian nya pan ngelaluka penatai lalu nempara bala mayuh ti bsisi datai ba pelian nya. Bala kami ti ngulu pengawa sida ti belian nya pan rindang makai ngirup sambil berandau ruai. Pukul 12.00 malam pengawa makai salau pan diatur orang ke empu pengawa nya. Kelimpah ari asi, mayuh mega pemakai bukai ti dinahka sida ngagai bala kami ke datai baka: mihun, ruti. Sebedau kami makai, Manang ngasuh orang ti empu pengawa belian nya nyediaka pemakai ba pinggai plastik. Manang ngambi pemakai nya lalu diengkah iya ba luar rumah. Nya ungkup yang iya, ku iya. Nya mih, kenu ku Manang Tajau, makai salau reti ngeluluka yang manang iya makai.     Pengawa belian malam nya tembu, sepengudah Manang ngaga pelepa ba mua pintu bilik enggau ba pintu ujung bilik tauka dapur.  Reti pelepa kena nagang orang bukai tama bilik sida ti belian nya, sepengelama tiga hari.                                                                        (Betampung ba Tusun Ke-49) Nya mih sekeda ari chara Iban dulu kelia (agi ga bisi ga maya hari diatu) ti megai agama Adat Iban ngibun orang ti sakit tauka kena kachau antu. Tetiap iku mensia dunya bisi penemu kediri empu milih agama / pengarap ti patut ba diri empu, tang anang bejai agama orang bukai, enggaika kitai dianu Petara, Bunsu Petara tauka Antu. Pemaik, pengelantang meruan enggau kitai semua, gayu guru gerai nyamai. Awakka berekat Iya enggau kitai belama-lama. Pia mega enti sema bisi bantah ba utai ke enda betul dibantaika aku dalam artikel tu, enggau ati ti gaga sereta rurus ati aku nerima pejah tauka bantah kita; awakka utai ti enda betul deka diaduka aku baru; utai tajam tau tumpul, utai juring tau kudul, utai terit tau tendur,  maya artikel tu nyadi bup dudi hari ila. Anang takut, anang malu ngiga aku ba lumur hp / whatsApp tu: 013 8325146.              Oleh Harry Usup Umbar      
See author's posts
